2

Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkto nuostatomis, vykdo Įstatymo ir su jo įgyvendinimu susijusių teisės aktų pažeidimų prevenciją.  
Vadovaujantis Tarnybai Įstatyme nustatyta pažeidimų prevencijos funkcija, šiuo metu atliekama Šalčininkų rajono savivaldybės administracijos (toliau – Perkančioji organizacija) vykdomo pirkimo Nr. 9221262 „Naudotos automobilinės cisternos (gaisrinio automobilio) pirkimas (skelbiama apklausa)“ (toliau – Pirkimas) dokumentų atitikties Įstatymui ir jį įgyvendinantiems teisės aktams peržiūra.
Tarnyba, prevencine tvarka peržiūrėjusi Pirkimo dokumentus, teikia rekomendacijas ir pastebėjimus dėl Pirkimo dokumentuose nustatytų sąlygų.

Dėl Pirkime keliamų žaliųjų reikalavimų 
Pirkimo sąlygų 1 priedo „Naudotos automobilinės cisternos (gaisrinio automobilio)  techninė specifikacija“ (toliau – Techninė specifikacija) 6 punkte nustatyta, kad „Aplinkosauginiai kriterijai nustatomi vadovaujantis Aplinkos apsaugos kriterijų taikymo, vykdant žaliuosius pirkimus, tvarkos aprašo, patvirtinto 2011 m. birželio 28 d. įsakymo D1-508 "Dėl Aplinkos apsaugos kriterijų taikymo, vykdant žaliuosius pirkimus, tvarkos aprašo patvirtinimo" 4.4.4. punktu: gaisrinis automobilis turi atitikti ne mažesnį kaip “Euro 6” teršalų išmetimo standartą. Atitiktį reikalavimams įrodantys dokumentai teikiami kartu su Pasiūlymu: gamintojo techniniai dokumentai (transporto priemonės tipo patvirtinimo dokumentai)“. Techninės specifikacijos „Automobilio techniniai parametrai“ lentelės 1.4. papunktyje nurodyta, kad „pirmosios registracijos data turi būti ne ankstesnė kaip 2001 m. sausio 1 d.“. Pažymėtina, kad Euro 6 (Euro VI) standartą sunkiasvorėms transporto priemonėms nustato 2009 m. birželio 18 d. Europos Parlamento ir Tarybos reglamentas (EB) Nr. 595/2009 dėl motorinių transporto priemonių ir variklių tipo patvirtinimo atsižvelgiant į sunkiųjų transporto priemonių išmetamų teršalų kiekį (Euro VI) ir dėl galimybės naudotis transporto priemonių remonto ir priežiūros informacija, iš dalies keičiantis Reglamentą (EB) Nr. 715/2007 ir Direktyvą 2007/46/EB, bei panaikinantis Direktyvas 80/1269/EEB, 2005/55/EB ir 2005/78/EB, kuriame nustatyta, kad:
· nuo 2012-12-31 nacionalinės institucijos nebegali suteikti tipo patvirtinimo Euro VI neatitinkančioms transporto priemonėms;
· nuo 2013-12-31 draudžiama registruoti naujas Euro VI neatitinkančias sunkiasvores transporto priemones.
Atsižvelgiant į tai, kas išdėstyta, Pirkime nustačius reikalavimą, kad gaisrinis automobilis turi atitikti ne mažesnį kaip „Euro 6“ teršalų išmetimo standartą, rekomenduojama nenustatyti reikalavimo pirmosios registracijos datai. Be to, pastebėtina, kad Techninės specifikacijos „Automobilio techniniai parametrai“ lentelės 2 punkte nurodomi reikalavimai ridai „ne didesnė kaip 30 000 km“. 

Atsižvelgdama į aukščiau nurodytą, Tarnyba rekomenduoja peržiūrėti ir patikslinti Pirkimo dokumentus pagal šioje Rekomendacijoje pateiktas pastabas. Primename, kad Perkančioji organizacija, patikslinusi Pirkimo dokumentus, turi visus pakeitimus paskelbti viešai Centrinėje viešųjų pirkimų informacinėje sistemoje (CVP IS) ir prireikus pratęsti pasiūlymų pateikimo terminą protingam laikotarpiui, per kurį potencialūs tiekėjai galėtų susipažinti su Pirkimo dokumentais. 
Pažymėtina, kad visais atvejais sprendimą dėl tolimesnio Pirkimų procedūrų vykdymo ar nutraukimo priima pati Perkančioji organizacija, vadovaudamasi Įstatymo 29 straipsnio 3  ir 4  dalių nuostatomis. 


